2.1 ปัจจัยความเสี่ยง

จากลักษณะของธุรกิจหลักทรัพย์ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท
มีดังนี้

1. ความเสี่ยงด้านรายได้ค่าธรรมเนียมค้าหลักทรัพย์ที่อาจลดลง

บริษัทมีความเสี่ยงด้านรายได้ค่าธรรมเนียมค้าหลักทรัพย์ที่อาจลดลงได้ด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยน เสถียรภาพทางการเมืองและมาตรการต่าง
ๆ จากหน่วยงานของรัฐบาล ซึ่งส่งผลกระทบต่อการลงทุน
นโยบายของทางการที่จะเปิดเสรีบริษัทสมาชิก (Broker)
ทำให้บริษัทสมาชิกเดิมที่มีรายได้ค่านายหน้าส่วนใหญ่
มาจากมูลค่าการซื้อขายหลักทรัพย์ของลูกค้าที่เป็นบริษัทหลักทรัพย์ที่มิใช่สมาชิก (Sub-broker)
ลดลง โดยบริษัทมีลูกค้าประเภทนี้ 1 ราย ซึ่งสร้างรายได้แก่บริษัทไม่มากนัก
ทำให้ผลกระทบดังกล่าวมีน้อยหากซับโบรกเกอร์ ได้ยกระดับเป็นโบรกเกอร์
นอกจากนั้นการกำหนดค่านายหน้าซื้อขายหลักทรัพย์ขั้นต่ำ ซึ่งเริ่มใช้ตั้งแต่วันที่ 14 มกราคม 2545
ส่งผลกระทบในทางบวกต่อรายได้ค่านายหน้าของธุรกิจหลักทรัพย์
ซึ่งก่อนหน้านี้สามารถต่อรองอย่างเสรี

บริษัทได้มีนโยบายรองรับความเสี่ยงข้างต้น โดยการเพิ่มระบบซื้อขาย อีเล็คโทรนิค (Internet
Trading) เพื่อลดต้นทุนในการให้บริการและเป็นการเพิ่มทางเลือกให้ลูกค้า
การพัฒนาศักยภาพของเจ้าหน้าที่การตลาด การขยายสาขาไปตามจังหวัดต่างๆ
เพื่อมีฐานธุรกิจและฐานลูกค้ารองรับที่มากขึ้น นอกจากนี้
บริษัทยังมีนโยบายในการวางแผนขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมค้าหลักทรัพย์
เช่น การเน้นงานด้านวานิชธนกิจโดยการจัดตั้งบริษัทย่อยขึ้นเพื่อทำธุรกิจด้านนี้โดยเฉพาะ
การเป็นที่ปรึกษาทางการเงิน การเป็นนายหน้าซื้อขายตราสารหนี้ การลงทุนในตราสารหนี้
บริษัทคาดว่า ในระยะยาวกลยุทธ์ดังกล่าวจะทำให้บริษัทสามารถหารายได้ได้มากขึ้น

2. ความเสี่ยงด้าน การบริหารและการจัดการ

บริษัทมีผู้ถือหุ้นรายใหญ่รายหนึ่ง คือ กลุ่มว่องกุศลกิจและบริษัทที่เกี่ยวข้อง ถือหุ้นในบริษัท
ในสัดส่วนการถือหุ้นที่มากกว่าร้อยละ 51 ของจำนวนหุ้นที่จำหน่ายได้แล้วทั้งหมด ณ 31 ธันวาคม
2544 ซึ่งจะทำให้กลุ่มผู้ถือหุ้นดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
อย่างไรก็ตาม บริษัทมีการตั้งกรรมการที่เป็นบุคคลภายนอก
ที่สามารถเข้ามาตรวจสอบการดำเนินงานของบริษัท เป็นการถ่วงดุลอำนาจของการบริหารจัดการ

3.  ความเสี่ยงในธุรกรรม การค้าหลักทรัพย์

บริษัทมีการดำเนินธุรกรรมในเรื่องของการค้าหลักทรัพย์ ทั้งที่เป็นตราสารทุนและตราสารหนี้
ทั้งนี้ผลตอบแทนจะขึ้นอยู่กับ การเปลี่ยนแปลงด้านราคาของหลักทรัพย์ และอัตราดอกเบี้ย
ซึ่งมีผลกระทบมาจาก ภาวะเศรษฐกิจ ภาวะตลาดหลักทรัพย์ เป็นสำคัญ อย่างไรก็ตาม ในธุรกรรมนี้
อยู่ภายใต้การควบคุมดูแลโดยคณะกรรมการการลงทุน ซึ่งกำหนดนโยบายการลงทุน ทั้งในเรื่อง
วงเงินลงทุน ขอบเขตการลงทุน ประเภทการลงทุน การบริหารความเสี่ยง
และการรายงานผลเป็นรายเดือน ซึ่งจะทำให้การดำเนินการเป็นไปอย่างมีประสิทธิภาพ

4.  ความเสี่ยงในธุรกรรม จัดจำหน่ายหลักทรัพย์

จากการที่บริษัทมีการขยายงานด้านการจัดจำหน่ายหลักทรัพย์มากขึ้น ซึ่งโดยทั่วไปเป็นแบบ Firm
Commitment ดังนั้นหากช่วงที่ดำเนินการภาวะตลาดไม่เอื้ออำนวย
อาจจะส่งผลให้บริษัทต้องรับความเสี่ยงในเรื่องของระดับราคาหุ้น ในกรณีที่จำเป็นต้องนำเข้าพอร์ต
อย่างไรก็ตามในเรื่องนี้ บริษัทมีการพิจารณาวิเคราะห์ถึงปัจจัยพื้นฐานของทุกบริษัทที่จะดำเนินการ
เพื่อลดความเสี่ยงที่อาจจะเกิดขึ้นได้ นอกจากนี้
บริษัทจะมีการดำเนินงานตามระเบียบปฏิบัติในส่วนราชการที่เกี่ยวข้อง
และของบริษัทเองในการป้องกันความผิดพลาดในการดำเนินการ

5.  ผลกระทบจากผลการดำเนินงานของสาขา

บริษัทมีสาขาที่ดำเนินการด้านการเป็นนายหน้าซื้อขายหลักทรัพย์ 3 สาขา ด้วยกัน
ซึ่งอยู่ภายใต้การแข่งขันที่สูงพอสมควร จากการที่ทั้ง 3 สาขา มีสัดส่วนรายได้พอสมควร
การเปลี่ยนแปลงที่เกิดขึ้นกับสาขา จะมีผลกระทบต่อผลการดำเนินงานของบริษัทบ้าง

6. ผลกระทบจากผลการดำเนินงานของบริษัทย่อย

การที่บริษัทมีบริษัทย่อย 1 แห่ง ที่ดำเนินงานด้านที่ปรึกษาทางการเงิน โดยถือหุ้นร้อยละ 99.9
ผลการดำเนินงานของบริษัทย่อยจึงมีผลโดยตรงต่อผลการดำเนินงานของบริษัทเต็มที่ อย่างไรก็ตาม
จากที่ธุรกิจด้านการเป็นที่ปรึกษาทางการเงินนั้น มีแนวโน้มเติบโตที่ดี
จึงส่งผลในทางด้านบวกต่อบริษัทมากกว่า